Konstituert politimester i Tromsø slår alarm

FULLE FENGSLER: Konstituert politimester i Tromsø fortviler over mangel på fengselsplasser. Han mener situasjonen har forverret seg i region nord i høst. Her er Tromsø fengsel avbildet. Foto: Ellen Emmerentze Jervell

Mangler fengselsplasser - må løslate kriminelle

Politiet i Tromsø har gjentatte ganger den siste tiden opplevd at de må løslate kriminelle på grunn av mangel på fengselsplasser.

Monica Bring Estensen

Oppdatert 28. november 2013

Artikkelen er over seks år gammel

- Vår evne til å forebygge kriminalitet og sikre trygghet er redusert, sier konstituert politimester i Tromsø.

- Politiet har over år levd med at tilgangen til varetektsplasser er sterkt varierende. Det har likevel vært en «øvelse» man for vår del med svært få unntak har kommet i mål med, selv om det ofte har medført lange fangetransporter for politiet rundt om i landet, skriver Einar Sparboe Lysnes, konstituert politimester i Tromsø i en pressemelding torsdag kveld.

Situasjonen forverret

Lysnes, som også er leder for påtaleenheten i Tromsø politidistrikt, mener situasjonen har forverret seg den siste tiden i vår nordlige landsdel.

- Det har blitt verre i høst. Vi har opplevd flere ganger at vi ikke har funnet plass og at vi rett og slett må slippe dem ut med det følge av at ny straffbare forhold skjer som egentlig ikke burde skje, sier han til VG.

Han viser til tre konkrete eksempler i pressemeldingen:

** En mann i 20 årene blir torsdag løslatt mot meldeplikt. Vedkommende er domfelt flere ganger tidligere og er denne gangen siktet for 3 grove tyverier, 6 tyverier, bedragerier og annen vinningskriminalitet.

** Tidligere denne høsten høst ble en aktive vinningskriminelle pågrepet etter bilbrukstyveri. Politiet måtte løslate vedkommende mot meldeplikt på grunn av mangel på fengslingsplasser. Noen uker senere ble vedkommende påny pågrepet av politiet etter nye bilbrukstyverier og kjøring i ruspåvirket tilstand.

- Politiets evne til å forebygge kriminalitet og sikre trygghet reduseres slik situasjonen er nå, sier Lysnes.

Beklager situasjonen

- Vi beklager situasjonen, men det er stappfullt. Vi strekker oss så langt vi kan med å omrokere på innsatte og framskynde løslatelser, men likevel hender det unntaksvis at vi ikke kan tilby plasser, sier Jorid Midtlyng, leder i Kriminalomsorgen Region Nord.

- Både forrige regjering og nåværende regjering legger opp til at de skal øke soningsplasser på ulike måter, men det tar tid å etablere nye plasser, fortsetter hun.

Kjent problem

Problematikken rundt fulle fengsler er langt fra ny her til lands. For fire år siden fastslo daværende justisminister Knut Storberget at soningskøen snart var historie - i august i år tre ganger så lang.

I oktober i år ble tre straffedømte dimittert da fengselet var fullt. Også i Agder ble tyngre kriminelle løslatt da det ikke var flere fengselsplasser. Også andre distrikter har hatt liknende situasjoner i september.

Publisert: 28.11.13 kl. 18:37 Oppdatert: 28.11.13 kl. 20:47